สรุปภาวะตลาดต่างประเทศ
สรุปภาวะตลาดต่างประเทศประจำวันที่ 18 มิ.ย. 2561
19 มิ.ย. 2561

ดัชนีดาวโจนส์ตลาดหุ้นนิวยอร์กปิดร่วงลงเมื่อคืนนี้ (18 มิ.ย.) โดยดาวโจนส์ปิดในแดนลบติดต่อกันเป็นวันที่ 5 เนื่องจากความวิตกกังวลเกี่ยวกับการทำสงครามการค้าระหว่างสหรัฐและจีนยังคงเป็นปัจจัยลบต่อตลาด อย่างไรก็ตาม การดีดตัวขึ้นของหุ้นกลุ่มพลังงานและกลุ่มเทคโนโลยีช่วยให้ตลาดสามารถไต่ขึ้นจากระดับต่ำสุดในระหว่างวันได้
ดัชนีเฉลี่ยอุตสาหกรรมดาวโจนส์ปิดที่ 24,987.47 จุด ร่วงลง 103.01 จุด หรือ -0.41% ขณะที่ดัชนี S&amp;P500 ปิดที่ 2,773.75 จุด ลดลง 5.91 จุด หรือ -0.21% ส่วนดัชนี Nasdaq ปิดที่ 7,747.02 จุด เพิ่มขึ้น 0.65 จุด หรือ +0.01%
 
ตลาดหุ้นยุโรปปิดปรับตัวลงเมื่อคืนนี้ (18 มิ.ย.) โดยได้รับแรงกดดันจากความกังวลเกี่ยวกับสถานการณ์ตึงเครียดทางการเมืองในเยอรมนี รวมทั้งข้อพิพาทด้านการค้าระหว่างสหรัฐและจีนที่มีแนวโน้มรุนแรงขึ้นในขณะนี้
ดัชนี Stoxx Europe 600 ลดลง 0.8% ปิดที่ 385.91 จุด
ดัชนี DAX ตลาดหุ้นเยอรมันปิดที่ 12,834.11 จุด ลดลง 176.44 จุด หรือ +1.36% ดัชนี FTSE 100 ตลาดหุ้นลอนดอนปิดที่ 7,631.33 จุด ลดลง 2.58 จุด หรือ -0.03% และดัชนี CAC-40 ตลาดหุ้นฝรั่งเศสปิดดที่ 5,450.48 จุด ลดลง 51.40 จุด หรือ -0.93%
 
ตลาดหุ้นลอนดอนปิดลบเมื่อคืนนี้ (18 มิ.ย.) เนื่องจากนักลงทุนยังคงวิตกกังวลเกี่ยวกับการทำสงครามการค้าระหว่างสหรัฐและจีน รวมทั้งความตึงเครียดทางการเมืองในเยอรมนี
ดัชนี FTSE 100 ตลาดหุ้นลอนดอนปิดที่ 7,631.33 จุด ลดลง 2.58 จุด หรือ -0.03%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดดีดตัวขึ้นเมื่อคืนนี้ (18 มิ.ย.) โดยได้แรงหนุนจากการที่นักลงทุนเข้าช้อนซื้อเก็งกำไร หลังจากสัญญาน้ำมันดิบร่วงลงอย่างหนักเมื่อวันศุกร์ ขณะเดียวกันนักลงทุนจับตาการประชุมกลุ่มประเทศผู้ส่งออกน้ำมัน (โอเปก) และนอกกลุ่มโอเปกในสัปดาห์นี้ รวมทั้งข้อพิพาททางการค้าระหว่างสหรัฐและจีน
สัญญาน้ำมันดิบ WTI ส่งมอบเดือนก.ค. เพิ่มขึ้น 79 เซนต์ หรือ 1.2% ปิดที่ 65.85 ดอลลาร์/บาร์เรล
สัญญาน้ำมันดิบเบรนท์ส่งมอบเดือนส.ค. เพิ่มขึ้น 1.90 ดอลลาร์ หรือ 2.6% ปิดที่ 75.34 ดอลลาร์/บาร์เรล
 
สัญญาทองคำตลาดนิวยอร์กปิดดีดตัวขึ้นเมื่อคืนนี้ (18 มิ.ย.) เนื่องจากนักลงทุนเข้าซื้อสัญญาทองคำซึ่งเป็นสินทรัพย์ที่ปลอดภัย หลังจากดัชนีดาวโจนส์ตลาดหุ้นนิวยอร์กร่วงลงเมื่อคืนนี้ อย่างไรก็ตาม การแข็งค่าของสกุลเงินดอลลาร์ได้สกัดแรงบวกของสัญญาทองคำในระหว่างวัน
สัญญาทองคำตลาด COMEX (Commodity Exchange) ส่งมอบเดือนส.ค. เพิ่มขึ้น 1.6 ดอลลาร์ หรือ 0.13% ปิดที่ 1280.10 ดอลลาร์/ออนซ์
สัญญาโลหะเงินส่งมอบเดือนก.ค. ลดลง 4 เซนต์ หรือ 0.24% ปิดที่ 16.44 ดอลลาร์/ออนซ์
สัญญาพลาตินัมส่งมอบเดือนก.ค. ร่วงลง 3.9 ดอลลาร์ หรือ 0.44% ปิดที่ 883.90 ดอลลาร์/ออนซ์
สัญญาพัลลาเดียมส่งมอบเดือนก.ย. เพิ่มขึ้น 1.10 ดอลลาร์ หรือ 0.1% ปิดที่ 982.90 ดอลลาร์/ออนซ์
 
ดอลลาร์สหรัฐแข็งค่าเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (18 มิ.ย.) เนื่องจากนักลงทุนขานรับรายงานของสมาคมผู้สร้างบ้านแห่งชาติ (NAHB) ของสหรัฐซึ่งระบุว่า ดัชนีความเชื่อมั่นของกลุ่มผู้สร้างบ้านปรับตัวเพิ่มขึ้นในเดือนมิ.ย. เมื่อเทียบเป็นรายปี อย่างไรก็ตาม ความวิตกกังวลเกี่ยวกับสงครามการค้าระหว่างสหรัฐและจีนยังคงสร้างแรงกดดันต่อบรรยากาศการซื้อขายในตลาดปริวรรตเงินตรานิวยอร์ก
เงินปอนด์อ่อนค่าลงเมื่อเทียบกับดอลลาร์สหรัฐ ที่ระดับ 1.3240 ดอลลาร์ จากระดับ 1.3280 ดอลลาร์ ขณะที่ดอลลาร์ออสเตรเลียอ่อนค่าลงแตะระดับ 0.7416 ดอลลาร์สหรัฐ จากระดับ 0.7450 ดอลลาร์สหรัฐ ส่วนยูโรแข็งค่าขึ้นแตะระดับ 1.1615 ดอลลาร์ จากระดับ 1.1606 ดอลลาร์
ดอลลาร์อ่อนค่าลงเมื่อเทียบกับเงินเยน ที่ระดับ 110.51 เยน จากระดับ 110.61 เยน ขณะที่อ่อนค่าลงเมื่อเทียบกับฟรังก์สวิส ที่ระดับ 0.9949 ฟรังก์ จากระดับ 0.9972 ฟรังก์